Document ID: 32015R0458

ΚΑΝΟΝΙΣΜΌΣ (ΕΕ) 2015/458 ΤΗΣ ΕΠΙΤΡΟΠΉΣ
της 19ης Μαρτίου 2015
για την τροποποίηση του κανονισμού (ΕΚ) αριθ. 657/2007 για την εφαρμογή του κανονισμού (ΕΚ) αριθ. 1165/98 του Συμβουλίου περί βραχυπρόθεσμων στατιστικών όσον αφορά την καθιέρωση ευρωπαϊκών δειγματοληπτικών συστημάτων
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1165/98 του Συμβουλίου, της 19 Μαΐου 1998, περί βραχυπρόθεσμων στατιστικών (1), και ιδίως το τρίτο εδάφιο, σε συνδυασμό με το σημείο δ) του πρώτου εδαφίου του άρθρο 17,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1165/98 θεσπίζει κοινό πλαίσιο για την παραγωγή βραχυπρόθεσμων κοινοτικών στατιστικών σχετικά με τον επιχειρηματικό κύκλο.
(2)
Ο κανονισμός (ΕΚ) αριθ. 657/2007 της Επιτροπής (2) θεσπίζει κανόνες και προϋποθέσεις που ισχύουν για τη διαβίβαση δεδομένων από τα κράτη μέλη που συμμετέχουν στα ευρωπαϊκά δειγματοληπτικά συστήματα για βραχυπρόθεσμες στατιστικές. Οι εν λόγω κανόνες επιτρέπουν να προσαρμόζονται στις αλλαγές του έτους αναφοράς οι όροι των ευρωπαϊκών δειγματοληπτικών συστημάτων.
(3)
Οι συντελεστές στάθμισης για την κατάρτιση των ευρωπαϊκών συγκεντρωτικών στοιχείων όλων των βραχυπρόθεσμων στατιστικών δεικτών επικαιροποιήθηκαν το 2013. Αυτή η αλλαγή του έτους βάσης οδήγησε σε αναθεώρηση των υποδιαιρέσεων δραστηριοτήτων NACE και προϊόντων CPA που επελέγησαν για τα επιμέρους κράτη μέλη τα οποία συμμετέχουν στα ευρωπαϊκά δειγματοληπτικά συστήματα. Η επιλογή των υποδιαιρέσεων δραστηριοτήτων NACE και προϊόντων CPA θα πρέπει να προσαρμοστεί ώστε να αντικατοπτρίζει τις αλλαγές κατά τα τελευταία έτη στη σημασία των επιμέρους υποδιαιρέσεων δραστηριοτήτων NACE και προϊόντων CPA.
(4)
Επομένως, ο κανονισμός (ΕΚ) αριθ. 657/2007 θα πρέπει να τροποποιηθεί αναλόγως.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 657/2007 αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Μαρτίου 2015.

Labels: 12
19